《自颍昌归任况之有诗次其韵》
宋代·苏过

暂抛彭泽故园归，趁见春山笋蕨齐。不谓简书诚可畏，便寻渔钓欲重携。

故人念我勤车马，走笔题诗寄象犀。欲遣长须无以报，太牢滋味愧羹藜。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。